CELEX: 32016R1166
Language: hr
Date: 2016-05-17 00:00:00
Title: Delegirana uredba Komisije (EU) 2016/1166 оd 17. svibnja 2016. o izmjeni Priloga X. Uredbi (EU) br. 1308/2013 Europskog parlamenta i Vijeća u pogledu uvjeta otkupa šećerne repe u sektoru šećera od 1. listopada 2017.

19.7.2016   
            
            
               HR
            
            
               Službeni list Europske unije
            
            
               L 193/17
            
         DELEGIRANA UREDBA KOMISIJE (EU) 2016/1166
   оd 17. svibnja 2016.
   o izmjeni Priloga X. Uredbi (EU) br. 1308/2013 Europskog parlamenta i Vijeća u pogledu uvjeta otkupa šećerne repe u sektoru šećera od 1. listopada 2017.
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 125. stavak 4., točku (b),
   budući da:
   
               (1)
            
            
               U skladu s člankom 125. Uredbe (EU) br. 1308/2013 uzgajivači šećerne repe i poduzeća za proizvodnju šećera sklapaju pisane sporazume unutar sektora. U Prilogu XI. toj Uredbi utvrđeni su određeni uvjeti otkupa šećerne repe do kraja tržišne godine 2016./2017., a u Prilogu X. toj Uredbi utvrđeni su uvjeti koji vrijede od 1. listopada 2017., nakon isteka valjanosti sustava kvota.
            
         
               (2)
            
            
               Kako bi se u obzir uzela posebna obilježja sektora šećera i očekivani razvoj tog sektora u razdoblju nakon isteka valjanosti sustava kvota, potrebno je izmijeniti uvjete otkupa šećerne repe iz Priloga X.
            
         
               (3)
            
            
               Sektor šećera od šećerne repe morat će se od 1. listopada 2017. prilagoditi isteku valjanosti sustava kvota, uključujući istek valjanosti minimalne cijene šećerne repe i uređivanja količine domaće proizvodnje. Stoga je tom sektoru potreban jasan pravni okvir pri prijelazu s vrlo reguliranog sektora na liberaliziraniji sektor. Uzgajivači i poduzeća za proizvodnju šećera zatražili su dodatnu pravnu sigurnost u pogledu primjenjivih pravila za mehanizme podjele vrijednosti, uključujući tržišne bonuse i gubitke na temelju relevantnih tržišnih cijena.
            
         
               (4)
            
            
               Opskrbni lanac šećerom od šećerne repe Unije odlikuje se brojnim uglavnom malim uzgajivačima šećerne repe i ograničenim brojem uglavnom velikih poduzeća za proizvodnju šećera. S obzirom na potrebe dobavljača šećerne repe u pogledu planiranja i organiziranja opskrbe tvornica šećera šećernom repom tijekom razdoblja berbe šećerne repe, uzgajivačima je od interesa pregovarati o određenim uvjetima povezanima s klauzulama koje se odnose na podjelu vrijednosti za šećernu repu koju kupuju predmetna poduzeća. To je svojstveno obilježje opskrbnog lanca šećerom, koje će i dalje postojati neovisno o tome je li uspostavljen sustav kvota. Klauzulama o podjeli vrijednosti iz točke XI. Priloga XI. Uredbi (EU) br. 1308/2013 uzgajivačima šećerne repe i poduzećima za proizvodnju šećera trenutačno se omogućuje da osiguraju opskrbu na temelju prethodno utvrđenih uvjeta otkupa uz sigurnost podjele dobiti i troškova nastalih u opskrbnom lancu, što ide u korist uzgajivačima šećerne repe. Korist podjele vrijednosti sastoji se i od prijenosa cjenovnih signala na tržištu izravno na uzgajivače.
            
         
               (5)
            
            
               Na temelju očekivanog razvoja sektora u razdoblju nakon isteka valjanosti sustava kvota te nedavno zabilježenih relativno niskih cijena šećera ne čini se da bi novi prerađivači šećera od šećerne repe mogli ući na tržište jer bi ulaganja potrebna za uspostavu pogona za preradu šećera zahtijevala veću cijenu šećera od tržišne cijene predviđene za sljedeće tržišne godine kako bi se mogla ostvariti dobit. Naprotiv, u srednjoročnoj perspektivi Komisije predviđa se prilagodba u smjeru sniženja cijena nakon isteka valjanosti sustava kvota. Stoga se očekuje da će trenutačna struktura industrije šećera EU-a, uključujući odnos između uzgajivača šećerne repe i poduzeća za proizvodnju šećera, ostati ista u tržišnim godinama nakon ukidanja sustava kvota jer se predviđa da bi na tržište mogao ući neznatan broj novih poduzeća.
            
         
               (6)
            
            
               Ako se ne zadrže klauzule o podjeli vrijednosti, mogao bi se dovesti u pitanje položaj uzgajivača šećerne repe u prehrambenom lancu. Ako izgube mogućnost pregovaranja o klauzulama koje se odnose na podjelu vrijednosti, osobito u situaciji kada su cijene niske, uzgajivači šećerne repe mogli bi biti stavljeni u očito nepovoljan ekonomski položaj.
            
         
               (7)
            
            
               Stoga su razlozi za izmjenu Priloga X. Uredbi (EU) br. 1308/2013 kako bi se omogućilo pregovaranje o klauzulama koje se odnose na podjelu vrijednosti i dalje opravdani. Mogućnost pregovaranja o tim klauzulama bit će stoga i dalje potrebna nakon 1. listopada 2017.
            
         
               (8)
            
            
               Kako bi se omogućilo pregovaranje o klauzulama koje se odnose na podjelu vrijednosti, primjereno je utvrditi da se pregovori mogu odvijati samo između jednog poduzeća i njegovih trenutačnih ili potencijalnih dobavljača.
            
         
               (9)
            
            
               Kako bi se osigurao fleksibilan postupak pregovora, uvođenje klauzule o podjeli vrijednosti ne bi trebalo biti obvezno.
            
         
               (10)
            
            
               Prilog X. Uredbi (EU) br. 1308/2013 trebalo bi stoga na odgovarajući način izmijeniti,
            
         DONIJELA JE OVU UREDBU:
   Članak 1.
   U točki XI. Priloga X. Uredbi (EU) br. 1308/2013 dodaje se sljedeća točka 5.:
   
      
                  „5.
               
               
                  Poduzeće za proizvodnju šećera i predmetni prodavatelji šećerne repe mogu sklopiti sporazume koji sadržavaju klauzule o podjeli vrijednosti, uključujući tržišne bonuse i gubitke, kojima se utvrđuje način podjele vrijednosti između njih u slučaju eventualnih izmjena predmetnih tržišnih cijena na tržištu šećera ili drugim tržištima robe.”
               
            
   Članak 2.
   Ova Uredba stupa na snagu sedmog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 17. svibnja 2016.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 347, 20.12.2013., str. 671.